Gábor Anett, ÁK III. év
Erasmus+ beszámoló – „A hely szelleme”
Az Apor Vilmos Katolikus Főiskolán, Vácon vettem részt egy egyhetes Erasmus BIP programon, melynek címe „A hely szelleme” volt. Hálás vagyok, hogy részese lehettem ennek a különleges hétnek, hiszen rengeteget tanultam, élményekkel és inspirációval gazdagodtam.
[bookmark: _GoBack]Vasárnap este érkeztünk meg, és elfoglaltuk a szállásunkat, amely a főiskola bentlakásában volt. A szállás tiszta, rendezett és barátságos volt. Két másik, az Erasmus programban szintén részt vevő lánnyal osztoztunk közösen s a szobán, és teljes mértékben elégedett voltam a körülményekkel.
A programok hétfő délután kezdődtek, így a délelőttöt Budapesten töltöttük, ahol megtekintettük a Budai Várat, valamint a Szent István termet és a hozzá tartozó kiállítást. Délután, kezdődött az első program, ahol mindenki bemutatkozott, elmondta, mit hozott magával otthonról, ami számára a „hely szellemét” jelképezi, majd egy térképen megjelöltük, honnan érkeztünk. Ezután kiscsoportokban ismerkedtünk, majd egy kreatív feladat során kockacukrok oldalaira betűket írtunk, ezekből szavakat, végül pedig „A hely szelleme” címmel egy rövid történetet alkottunk, az általunk kirakott szavakat felhasználva. A napot egy táncházzal zártuk, ahol moldvai táncokat tanultunk és táncoltunk együtt.
Kedden Martonvásárra utaztunk, ahol részt vettünk a X. Kisgyermeknevelési Konferencián. Délelőtt több érdekes előadást hallhattunk, például Dr. Gloviczki Zoltán rektor előadását Brunszvik Terézről, illetve Dr. Hunyadi Attila előadását Zay Adélról és Antonina De Gerandóról. Délután megtekintettük az Óvodamúzeumot, majd sétát tettünk a Brunszvik-kastély kertjében, ahol különböző helyszíneken rövid előadásokat hallgattunk meg, miközben kitöltöttük a Brunszvik-kvízt.
Szerdán a konferencia Vácon folytatódott. Délelőtt Dr. Mészáros László tartott előadást több híres pedagógusról, többek között Ellen Keyről, Maria Montessoriról és Norbert Kluge-ról. Délután szekciófoglalkozások közül választhattunk – én „A gyermek és a kert – nagy elődök nyomdokain” című szekcióban vettem részt. Megnéztük „A Biblia növényei” című kiállítást, majd a kertben gyakorlati feladatként a természetben rejlő nevelési lehetőségeket fedeztük fel, végül magpapírt készítettünk. Ezt követően egy másik szekcióban is részt vettem, amelynek címe „Katolikus bölcsőde? Tények és lehetőségek” volt, és a Szent Anna Katolikus Családi Bölcsőde Hálózat működését mutatta be.
Csütörtökön az egyetem kertjében elültettük az otthonról hozott csemetéket, majd kreatív tevékenységként plakátot készítettünk a kertben talált természetes anyagokból, és saját gyógynövényteát is összeállítottunk. Délután városismereti játékban vettünk részt: térképpel a kezünkben különböző rejtvényeket oldottunk meg, hogy megtaláljuk a következő állomásokat. A város felfedezése után minden csoport kiválasztott valamit a városból amit valamilyen módon ábrázol, a mi csoportunk a Diadalív makettjét készítette el, amely nagyon jól sikerült, és ezzel zártuk a napot.
Pénteken egy mini kiállításon tekintettük meg a hét során készült alkotásainkat. A program zárásaként mindenki megosztotta, mi tetszett neki legjobban, és mit visz magával a hétből gondolatban és élményekben egyaránt.
Összességében egy tartalmas, élményekben gazdag hetet tölthettem el az Erasmus+ program keretében. Új embereket ismertem meg, szakmailag és emberileg is fejlődtem, és hálás vagyok, hogy részt vehettem ebben a különleges tapasztalatban.

